Μετοχή (χρηματοοικονομικά)

Η μετοχή (stock) είναι ο τίτλος κινητής αξίας που αντιπροσωπεύει ορισμένο τμήμα από το κεφάλαιο μιας εταιρείας (ανώνυμης εταιρείας ή Α.Ε.) και αποδεικνύει τη συμμετοχή του κατόχου της σε αυτό. Αυτός που κατέχει μετοχές ονομάζεται μέτοχος μίας εταιρείας. Η μετοχή, ως αξιόγραφο, ενσωματώνει τα δικαιώματα του μετόχου που πηγάζουν από τη συμμετοχή του στην ανώνυμη εταιρεία, τα οποία είναι ανάλογα του αριθμού των μετοχών που αυτός κατέχει. Τέτοια δικαιώματα είναι ενδεικτικά η συμμετοχή στα κέρδη που διανέμει η εταιρεία καθώς και η συμμετοχή στην περιουσία της σε περίπτωση λύσης αυτής. Αντίστοιχα, ο μέτοχος διαθέτει και τον ανάλογο αριθμό ψήφων στη Γενική Συνέλευση των μετόχων, εκτός εάν κατέχει μετοχές άνευ ψήφου.

Οι μετοχές διακρίνονται σε κοινές, προνομιούχες και επικαρπίας, ονομαστικές και ανώνυμες, μετα ψήφου ή χωρίς ψήφο, σε διαπραγματεύσιμες σε Χρηματιστήριο ή σε μη διαπραγματεύσιμες.

Η κοινή μετοχή είναι ο πιο συνηθισμένος τύπος μετοχής και περιλαμβάνει όλα τα βασικά δικαιώματα ενός μετόχου, όπως δικαίωμα συμμετοχής στα κέρδη, στην έκδοση νέων μετοχών, στο προϊόν της εκκαθάρισης, καθώς και δικαίωμα ψήφου στη Γενική Συνέλευση της εταιρείας και συμμετοχής στη διαχείρισή της.

Η προνομιούχος μετοχή προσφέρει στον μέτοχο προτεραιότητα έναντι των κατόχων κοινών μετοχών τόσο στην καταβολή μερίσματος όσο και στη διανομή του προϊόντος της εκκαθάρισης σε περίπτωση λύσης της επιχείρησης, αλλά στερείται του δικαιώματος ψήφου και συμμετοχής στη διαχείριση της επιχείρησης.

Όταν μια επιχείρηση που έχει εκδώσει μετοχές έχει κέρδη, μπορεί να μοιράσει μέρος των κερδών αυτών στους μετόχους της με τη μορφή μερίσματος το οποίο αντιστοιχεί σε ορισμένο ποσό ανά μετοχή.

 Πώληση μετοχών 
Οι μετοχές προσφέρουν στους ιδιοκτήτες μιας εταιρείας τη δυνατότητα να αποκτήσουν χρηματοδότηση αλλά και να μειώσουν τις συμμετοχές τους απελευθερώνοντας κεφάλαια για προσωπική τους χρήση. Για να επιτευχθούν αυτοί οι στόχοι, οι ιδιοκτήτες της ανώνυμης εταιρείας θα πρέπει να διαθέσουν προς πώληση ένα τμήμα του κεφαλαίου της με τη μορφή μετοχών σε επενδυτές στο Χρηματιστήριο. Η διαδικασία αυτή ονομάζεται Πρώτη Δημόσια Προσφορά (Initial Public Offer).

Με την αγορά μετοχών οι επενδυτές γίνονται συνιδιοκτήτες της εταιρείας καθώς πλέον διαθέτουν μέρος από το κεφάλαιό της. Με αυτόν τον τρόπο οι νέοι μέτοχοι συμμετέχουν στις διαδικασίες λήψης αποφάσεως και στα κέρδη της, αλλά και στα χρέη και τις νομικές διαδικασίες εναντίον της εταιρείας.

Στην τυπική περίπτωση μιας εισηγμένης στο χρηματιστήριο εταιρείας, η οποία μπορεί να διαθέτει μετοχές σε χιλιάδες μετόχους, είναι πρακτικά αδύνατο για όλους να συμεμτέχουν στις καθημερινές διαδικασίες λήψης των αποφάσεων που είναι απαραίτητες για τη λειτουργία της εταιρείας. Έτσι, οι μέτοχοι εκλέγουν τα μέλη του διοικητικού συμβουλίου της εταιρείας.

 Αξία μετοχών 
Οι μετοχές αποτιμώνται σύμφωνα με διαφορετικές αρχές σε διαφορετικές αγορές, αλλά η πραγματική της αξία είναι η η τρέχουσα αξία της μετοχής στην αγορά, η οποία μπορεί να είναι υψηλότερη ή χαμηλότερη από την ονομαστική αξία (αυτή που αναγράφεται πάνω στη μετοχή και καθορίζεται κατά την έκδοσή της), ανάλογα με την προσφορά και τη ζήτηση. Η ρευστότητα των αγορών είναι ένας σημαντικός παράγοντας που καθορίζει αν μια μετοχή μπορεί να πωληθεί ανά πάσα στιγμή. Η πραγματική συναλλαγή μετοχών μεταξύ αγοραστή και πωλητή θεωρείται γενικά ότι παρέχει τον καλύτερο εκ πρώτης όψεως δείκτη της αγοράς ως προς την πραγματική αξία της μετοχής τη συγκεκριμένη χρονική στιγμή. Η προεξόφληση της μειοψηφίας εφαρμόζεται συνήθως στην αποτίμηση ενός μειοψηφικού μεριδίου (κάτω του 50%), όπου η ιδιοκτησία μετοχών παρέχει περιορισμένο έλεγχο της επιχείρησης, εάν ανήκει στον κύριο μέτοχο.

 Παραπομπές 

Κατηγορία:Χρηματιστήρια
Κατηγορία:Χρηματοοικονομικά
Κατηγορία:Δίκαιο αξιογράφων